**maktub**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mă recunosc

după felul în care îmi străbați carnea ca un curent puternic

stau îngenunchiată

în mijlocul oceanului de nisip

pe un covor persan

suspendat de valul circumspect al timpului

în moschee se face rugăciunea de seară

vocea imamului străbate aerul până aici

vălul îmi acoperă fața

dar ochii te caută pretutindeni

damascul

ce amestec straniu de dragoste și mirodenii

la ora când onixul ochilor mei e mai tăios ca o spadă de argint

unde ești

întârziere de neliniști

nu știi că pe plajele sufletului meu

au eșuat visele

vino

ajută-mă să le adun

devino realitatea mea

\*\*\*

te recunosc

după tălpile tatuate cu săruturi verzi

după cireșele de mai

pe care le aninam cercei la ferestrele sufletului

să nu mă uiți

să nu te uit

să ne transformăm amândoi în acolade ale timpului nud

deșertul e plin de morgane

de culoarea nisipului

a vântului

niciuna ca tine

despletită și tandră

dogorâtor de răcoroasă

cu ochii adânci ca groapa marianelor

simt vibrând literele din coran

buzele tale le dau formă și sens

știu că ești imamul venit să-mi îmbrace moscheea inimii în damasc

dacă închid ochii te văd

alergi desculță pe valurile nesfârșite de nisip

în urma ta răsar flori de mirt

sub bolțile timpului

sunt lângă tine

putem împlini miracolul de a ne pierde unul în celălalt

fără a ne mai regăsi vreodată

\* maktub = așa a fost scris

liliana trif ioan grigoraș